Առհասարակ Եգիպտոսի խանութներում հայ կանանց տեսնելով՝ միանգամից սեր էին խոստովանում, խնդրում էին իրենց կնության գնալ, ասում էին, թե քանի ուղտ են պատրաստ տալ: Ահմեդ Աբբասն ասաց, որ Եգիպտոսում ամուսնանալը բարդ ընթացակարգ է, հաճախ ամուսնանում են՝ առանց իրար տեսնելու, ամենաժամանակակից տարբերակի դեպքում ծնողների հետ հարսնացուն ու փեսացուն նստում են մի սեղանի շուրջ, միասին ճաշում ու այդ ճաշի ընթացքում էլ որոշում կայացնում: Դրանից հետո դեռ երկար ժամանակ փեսան իրավունք չունի հարսին դիպչելու, լավագույն դեպքում կարող է ձեռքը բռնել, այն էլ՝ ծնողներից թաքուն: Մի տղամարդը կարող է մինչեւ 4 կին ունենալ, ընդ որում, առաջին կինը պետք է մյուս հարսնացուների համար հավանություն տա: Առանց նրա համաձայնության ամուսինը չի կարող երկրորդ անգամ ամուսնանալ, նախ պիտի բաժանվի առաջին կնոջից, իսկ դա շատ թանկ է նստելու նրա վրա, քանի որ իր ամբողջ ունեցվածքն անցնելու է առաջին կնոջը: